Kim Edberg Andersen (NB), 2023-05-24:
Tak for det, formand.
I Nye Borgerlige synes vi, at det er et godt forslag.
Man kan sige om det med igen at bruge 10 mio. kr. af statens penge, at det kunne man måske gøre på en anden måde.
Men jeg er ikke engang sikker på, at det med de 10 mio. kr. er problemstillingen.
Problemstillingen handler om, at der skal være nogle folketingsmedlemmer på et folkemøde.
For når der er folketingsmedlemmer på et folkemøde, som måske går ud og får en enkelt Pepsi Light og spiller som dj om aftenen, så kommer medierne også, og så bliver det selvforstærkende.
For når medierne kommer, kommer der også et fjernsynskamera, og hvis der kommer et fjernsynskamera, kommer vi fra Folketinget i hvert fald med sikkerhed.
Og når vi får gjort det til en succes, kommer man også fra regionerne; så lejer dem fra regionerne en båd.
For tænk nu, hvis der var en fra Folketinget, der hørte om det, man har et problem med i regionerne.
Og så bliver det selvforstærkende igen.
Og så forsvinder folket, for de har ikke længere råd til at leje et hus eller få et hotelværelse i Allinge under Folkemødet.
Så dyrt er det blevet.
Så for ikke at kvæle succesen skal vi udbrede succesen, og der har Dansk Folkeparti fuldstændig ret.
Vi skal udbrede det.
Der skal være folkemøder mange steder.
Og jeg køber ikke ind på den der med, at vi har mange folkemøder.
Vi har nogle enkelte, hvor det enten handler om noget natur eller noget klima eller noget kultur, og hvor ordførerne for de enkelte partier tropper troskyldigt op og er der i 2-3 timer og er med i en debat, hvor man håber på at der kommer en journalist eller et tv-kamera, hvis man er rigtig heldig, og så tager man derfra igen.
Det er ikke et folkemøde.
Det er en promovering af ens eget ordførerskab, og det er ikke folket, man snakker med.
Man er der for medierne og ikke for folket.
Jeg har ikke selv været på Folkemødet.
Jeg er blevet for fattig oppe i Nordjylland, efter at I har indført momsen, så jeg har ikke haft råd til at tage på Folkemødet.
Jeg ville gerne på Folkemødet og kommer det også på et tidspunkt, men ikke i år, for jeg har ikke kunnet finde et sted at sove.
Så i år blev det ikke, men næste år kan jeg måske nå det, hvis jeg er tidligt nok ude til at finde en af de få overnatningspladser, der er.
Så kommer jeg også på Folkemødet.
Havde vi nu holdt det i Nordjylland, havde vi jo nok kunnet finde en traktor et eller andet sted, der kunne transportere os lidt længere væk derfra, sådan at vi også havde mulighed for at komme på et folkemøde.
Bornholms succes, som det er , bliver jo også hæmmet af sin geografi nu, fordi der ikke er plads til flere prominente folk på Folkemødet.
Så derfor skal vi passe på, at vi ikke lader succesen kvæle sig selv.
Virkeligheden er, at det er en kæmpesucces, og det er meget, meget velfortjent, at Bornholm har et folkemøde.
Det må vi se i øjnene.
Lad os da gøre det på Djursland.
Jeg er sikker på, at vi kan få hr. Lars Boje Mathiesen til også at møde op.
Som udgangspunkt vil jeg godt love, at 33 pct. af Nye Borgerliges folketingsgruppe kommer – det kan jeg nemt gøre, for det er mig.
Og så kører succesen derudad.
I Nye Borgerlige synes vi, at folkemøder, også på den måde, som det er tiltænkt på Bornholm, skal udbredes til hele landet.
Så Nye Borgerlige kommer til at støtte forslaget.
Vi har lige en anke mod det der med at bruge 10 mio. kr. på det.
I Nordjylland ville vi sige, at vi bytter med naturalier, og det er så vores egen arbejdskraft, og så er vi jo kommet et stykke af vejen.
Nye Borgerlige støtter forslaget.